**ДО**

**АКАД. ХРИСТО БЕЛОЕВ**

**ПРЕДСЕДАТЕЛ НА**

**ОБЩИНСКИ СЪВЕТ – РУСЕ**

**ОТГОВОР**

**НА ПИТАНЕ ОТ ГРУПАТА НА**

**„ПРОДЪЛЖАВАМЕ ПРОМЯНАТА –**

**ДЕМОКРАТИЧНА БЪЛГАРИЯ“**

**с рег. индекс № 06-01-57/29.02.2024 г.**

**и вх. №ОбС-300/27.02.2024 г. в Общински съвет – Русе**

**УВАЖАЕМИ ГОСПОДИН БЕЛОЕВ,**

На основание чл. 105, ал. 1 от Правилника за организацията и дейността на Общински съвет – Русе, неговите комисии и взаимодействието му с общинска администрация, и във връзка с чл. 33, ал. 1, т. 4 от Закона за местното самоуправление и местната администрация, представям писмен отговор на питането Ви с рег. индекс № 06-01-57/29.02.2024 г.:

**Какви мерки сте предприели за организиране на поетапното привеждане на образователната среда в община Русе в съответствие със стандартите определени в Наредба № 24 и в изпълнение на чл. 256. (1) т. 5 от Закона за предучилищното и училищното образование?**

Наредба № 24 за физическата среда и информационното и библиотечното осигуряване на детските градини, училищата и центровете за подкрепа за личностно развитие (Наредба) е обнародвана в ДВ бр. 84 от 29 септември 2020 г. В § 1, ал. 1 от Преходните и заключителните разпоредби на Наредбата е регламентирано, че физическата среда на детските градини, училищата и центровете за подкрепа на личностното развитие, която не отговаря на изискванията на тази наредба, се привежда поетапно в съответствие с разпоредбите на наредбата в срок до 10 години от влизането в сила. Алинея втора на същия параграф определя, че съответният финансиращ орган със съдействието на директора на образователната институция следва да приведе физическата среда на образователните институции в съответствие с изискванията на наредбата. Въведено е изискване привеждането на физическата среда на училищата в съответствие с Наредбата да се съобразява с разработения план за създаване на необходимите условия за полудневна организация на учебния ден по § 6 от преходните и заключителните разпоредби на Наредба № 10 от 2016 г. за организация на дейностите в училищното образование.

Поетапното привеждане на образователната среда в съответствие с предвидените в Наредбата стандарти е многослойна дейност. Включени са ангажименти на национално и местно ниво, както и на ниво образователна институция.

Определените в Наредбата правила се отнасят до минималните изисквания към физическата среда в детските градини, училищата и центровете за подкрепа за личностно развитие, съгласно чл. 5 от Наредбата. Те се отнасят до терена, сградите и помещенията, достъпната и безопасна архитектурна среда, физическите елементи на образователната среда, оборудването и обзавеждането на помещенията, помещенията за организиране на обедното хранене на децата и учениците и подкрепящата среда.

На територията на Община Русе функционират учебни заведения, които са приведени и се привеждат в съответствие и с други нормативни документи, касаещи проектиране, изпълнение и поддържане на сгради за обществено обслужване в областта на образованието и науката. Част от образователните институции са обновени със средства по проекти, финансирани от Европейския съюз и/или със собствено финансиране още преди обнародването на Наредбата. За други и към настоящия момент се работи чрез осигурено финансиране по Национални програми на Министерство на образованието и науката, на Министерството на младежта и спорта, общински средства и такива от бюджета на съответните институции.

Съгласно чл. 8, ал. 1 от Наредбата в сградите на детските градини, училищата и центровете за подкрепа за личностно развитие се осигурява достъпна архитектурна среда в съответствие с изискванията на Наредба № 4 от 2009 г. за проектиране, изпълнение и поддържане на строежите в съответствие с изискванията за достъпна среда за населението, включително за хората с увреждания. А ал. 2 на същия член изисква в детските градини, училищата и центровете за подкрепа за личностно развитие да се осигурява необходимата физическа среда за обучение на деца и ученици със специални образователни потребности.

През 2022 г. с Решение № 1011, Общински съвет – Русе одобри Програма за достъпна архитектурна среда на територията на община Русе (2022-2023). В изпълнение на Програмата през последните две години се подобри образователната среда за децата и учениците в неравностойно положение в редица образователни институции: ОУ „Христо Смирненски“ – Русе: изграждане на тоалетна за лица с увреждания, ОУ „Олимпи Панов“ – Русе: изграждане на тоалетна за лица с увреждания; ПГДВА „Йосиф Вондрак“ – Русе: адаптиране на санитарен възел, разположен във вътрешен двор в сградата на училището и осигуряване на проходим маршрут до него, изразяващ се в разширяване на изход към вътрешен двор, ОУ „Любен Каравелов“ – Русе: за изграждане на тоалетна за лица с увреждания, съгласно нормативните изисквания. ОУ „Братя Миладинови“ – Русе има изграден санитарен възел за лица с увреждания. В ОУ „Тома Кърджиев“ – Русе вече се използва хидравлична платформа за достъп до всички етажи, като инвестираните средства в размер на приблизително 115 000 лева и са осигурени от бюджета на Община Русе. С решение на Общинския съвет – Русе в бюджета на Община Русе са предвидени средства в размер на 100 000 лв. за монтиране на подобна платформа и в ОУ „Васил Априлов" – Русе.

В изпълнение на чл. 10 и съгласно Раздел II „Изисквания към физическата среда в предучилищното образование“ от горепосочения нормативен акт са извършени редица подобрения в образователните институции, осъществяващи предучилищно образование.

През 2020 г. Община Русе получи одобрение по две проектни предложения, реализирани по Националната програма за изграждане, пристрояване, надстрояване и реконструкция на детски ясли, детски градини и училища 2020 - 2022 г. с удължен срок на дейностите до края на 2024 г. – за изграждане на нова детска градина в централна градска част към ДГ „Радост“ – Русе и за нов корпус на СУ „Васил Левски“ – Русе. Новостроящата се сграда на ул. „Дондуков – Корсаков“ № 5 изцяло отговаря на изискванията на Наредбата, като общият бюджет на инвестицията надхвърля 4 млн. лв. Изграждането на сградата е в съответствие с чл. 11 и се проектира и поддържа в зависимост от видовете групи и капацитета и, както и от специфичните условия на населеното място, така че да се създадат необходимите условия за възпитание, социализиране, обучение и отглеждане на децата. Сградата на детското заведение предвижда настаняването на 5 групи, модерен музикален салон и плувен басейн за децата в предучилищните групи. Съгласно чл. 12 и 13 от Наредбата с реализирането на дейностите детската градина ще разполага с обособена зона, зони за игра, зала за спорт и музикални занимания, обслужващи, административни и медицински помещения, както и ще бъдат обособени площадки за игра, които да отговарят на изискванията на Наредба № 1 от 2009 г. за условията и реда за устройството и безопасността на площадките за игра. Общината осигурява дофинансиране на проектните дейности както на част от строителството, така и за доставката и монтажа на необходимото оборудване и обзавеждане, което е съобразено с изискванията на Приложение № 5 към чл. 12, ал. 4 от Наредбата. Залите за спорт и за музикални занимания е предвидено да ползват от всички групи при спазване на здравните изисквания, установени в Наредба № 3 от 2007 г. за здравните изисквания към детските градини, както и на пространствените изисквания, установени в Наредба №РД-02-20-3 от 2015 г. за проектиране, изпълнение и поддържане на сгради за обществено обслужване в областта на образованието и науката, здравеопазването, културата и изкуствата.

В сградите на четири детски градини функционира и зала с плувен басейн, като такъв е изградени и в новостроящата се детска градина. Съобразно изискването на чл. 13, ал. 7 от Наредбата, басейнът се изгражда и поддържа в съответствие с изискванията на Наредба №РД-02-20-3 от 2015 г. за проектиране, изпълнение и поддържане на сгради за обществено обслужване в областта на образованието и науката, здравеопазването, културата и изкуствата и на здравните изисквания съгласно наредбата по чл. 34, ал. 2 от Закона за здравето. Община Русе оказва финансова подкрепа на детските заведения с плувен басейн за подпомагане на дейността им.

Поетапно през последните три години се закриха част от групите, функциониращи към детски градини и разположени в пригодени помещения на първи етаж в жилищни блокове. Освободения сграден фонд се предаде от директорите на общината за стопанисване и управление, а децата бяха пренасочени към групи в основните сгради на детските заведения – групите в бл. „Лом“ и бл. „Огоста“ към филиала на ДГ „Чучулига“ – Русе в ОУ „Братя Миладинови“ – Русе, групите в бл. 23, бл. 35 и бл. 11 към двете сгради на ДГ „Снежанка“ – Русе. По този начин поетапно се пристъпва към спазване изискванията за капацитет на сграден фонд определени в чл. 18, ал. 2 и 3 от Наредбата. Предвижда се и през следващите години да се пристъпи към плавно преместване на децата от групи разположени в жилищни блокове с цел спазване на минималните изисквания към физическата среда в детските градини и училищата, осъществяващи предучилищно образование, която осигурява възможности за пълноценно осъществяване на педагогическото взаимодействие. По този начин се цели в най-кратки срокове всички сгради на детските градини да разполагат с обособена зона, зони за игра, зала за спорт и музикални занимания, обслужващи, административни и медицински помещения. Осъществяваният прием в детските градини е в изпълнение на изискванията чл. 18 от Наредбата.

Съгласно възможността за кандидатстване, която предоставя Националния Доверителен Екофонд, Община Русе си осигури финансиране за внедряване на мерки за енергийна ефективност в ДГ „Зора“ - Русе в размер на 612 000 лв., от които 420 000 безвъзмездна финансова помощ и 192 000 лв. общинско финансиране.

В част от детските градини има изградена достъпна архитектурна среда за хора с увреждания, съгласно изискванията на чл. 8 от Наредбата. В ДГ „Пинокио“ – Русе, ДГ „Русалка“ – Русе, ДГ „Червената шапчица“ – Русе, ДГ „Райна Княгиня“ – Русе и ДГ „Зора“ – Русе има изградени рампи за лица с увреждания. В ДГ „Пинокио“ – Русе и ДГ „Русалка“ – Русе са изградени и платформени съоръжения, като в ДГ „Червената шапчица“ – Русе и ДГ „Снежанка“ – Русе има и специализирани тоалетни. Към помещенията са монтирани паник - бутони, има наличен сгъваем опорен апарат и бутон за сигнализация.

През 2022 г. се прие Общинска образователна програма (2022-2025) разработена в две направления: Подпрограма „Проектиране и изграждане на нови детски площадки и/или ремонти и сертифициране на съществуващи такива, облагородяване на дворни пространства, модернизиране на материалната база и осигуряване на достъпна архитектурна среда в общинските детски градини“ и Подпрограма „Програма за модернизация на учебния процес“.

По програмата се подобри материалната среда в ДГ „Зора“ – Русе с реновиране на асфалтова настилка и осигуряване на достъпна архитектурна среда за деца със СОП, извърши се ремонт и модернизиране на материалната база в ДГ „Роза“ – Русе, сменена е дограма в ДГ „Звездица“ – Русе, извърши се ремонт и модернизиране на площадките в дворното пространство и ремонт на фасада, борд и тераси в сградата на ул. „Ракитово“; в ДГ „Слънце“ – Русе се обнови и модернизира на занималня на ул. „Шейново“ № 14“, в ДГ „Снежанка“ – Русе се извърши оборудване на санитарни помещения в сградата, намираща се в ж.к. Дружба 3 зад бл. 4 с монтиране на с опорен парапет за лица с увреждания и текущ ремонт на санитарни помещения в сградата на ул. „Илинден“; в ДГ „Пинокио“ – Русе се изгради солна стая, в ДГ „Чучулига“ – Русе се подобри материалната база в детската градина и дворното пространство на ул. „Борислав“ №4, в ДГ „Иглика“ се подмени дограма във филиалите, намиращи се в подблоковите пространства на бл. „Яворов“ вх. В и бл. „Д. Дебелянов“ вх. Г, в ДГ „Приказен свят“ – с. Николово се подмени на дограма в основната сграда, в ДГ „Детелина“ - Русе се осигуриха средства за ремонт на дворно пространство към сградата на детската градина, в ДГ „Пролет“ – Русе се подмени дограма в една от занималните, В ДГ „Синчец“ – Русе се извърши ремонт на покрива на сградата в кв. Долапите и в ДГ „Незабравка“ – . Русе се санира и измаза фасадата на сградата на детската градина на ул. „Мидия енос“ № 4. Реализирането на дейностите по програмата и през следващите години ще доведе до изпълнение на от Раздел II „Изисквания към физическата среда в предучилищното образование“ от Наредбата.

Всички общински училища отговарят на разпоредбите на чл. 22 от Наредбата, като са с площи и пространства в две обособени учебни зони и в една многофункционална зона, които се планират съобразно вида на училището и в зависимост от предвижданото в него обучение по класове, етапи и степени на образование: първа учебна зона за обучение, възпитание и социализация, която включва учебните помещения и пространства за учениците от класовете на началния етап на основното образование и втора учебна зона за обучение, възпитание и социализация, която включва учебните помещения и пространства за учениците от класовете на прогимназиален етап на основното образование и на двата гимназиални етапа на средното образование.

В ОУ „Отец Паисий“ – Мартен през 2023 г. успешно стартираха дългоочакваните дейности по реализиране на Инвестиционен технически проект „Прилагане на мерки за енергийна ефективност“ на обща стойност 1 161 458 лв. Допълнителни дейности в образователната институция са финансирани от бюджета на училището в размер на 28 257 лв. и 7 000 лв. от компонент „Резерв“ на Държавна дейност.

Обедното хранене на учениците, включени в целодневната организация на учебния ден, е организирано при условията на чл. 37, ал. 1 и при спазване на изискванията на Наредба № 37 от 2009 г. за здравословно хранене на учениците и Наредба № 8 от 2018 г. за специфичните изисквания към безопасността и качеството на храните, предлагани в детските заведения, училищните столове и обектите за търговия на дребно на територията на училищата и на детските заведения, както и към храни, предлагани при организирани мероприятия за деца и ученици. Обедното хранене се извършва чрез предоставяне на кетъринг за учениците заявили включването си в това хранене, като образователните институции не ограничават родителите да осигуряват сами храната за децата си, чрез подсигуряване на подходящи помещения.

С цел привеждане в съответствие с изискванията на чл. 33, ал. 4 общинска администрация и образователните институции активно търсят съдействие за осигуряване на финансиране с оглед спазване на минималните изисквания за зона спорт в училищата. През 2023 г. беше одобрен проектът на Община Русе за ремонт и модернизиране на физкултурния салон на ОУ „Иван Вазов“ – Русе, който възлиза на 425 491,98 лв. Проектът предвижда изграждането на система инжекционни пилоти и нова стоманобетонна обрамчваща система, които да поемат товара от компрометираните носещи зидове. След приключване на дейностите по укрепване на сградата ще бъдат възстановени всички фасади. Поставени са и на нови улуци и водосточни тръби. Във вътрешната част на салона е предвидено освежаване на стените, подмяна на настилката и монтаж на нови енергоспестяващи стъклопакети. Нов баскетболен кош и мрежа за волейбол допълват подобрените условия за спорт.

Съгласно изискванията на чл. 39, ал. 1 и 2 на Наредбата в училищата се устройват открити и закрити спортни площадки, както и външна зона с размери 11 м х 6 м и вътрешна (подвижна) зона с размери 5 м х 4,45 м за обучение по безопасност на движението по пътищата (БДП), оборудвани съгласно приложение № 8 на Наредбата.

В тази връзка по Програмата за изграждане и основен ремонт на спортни площадки в държавните и общинските училища 2022 г. – Модул 2 на МОН през 2022 г. бяха одобрени и обновиха дворните си пространства СУПНЕ „Фридрих Шилер“ – Русе, ОУ „Ангел Кънчев“ – Русе и МГ „Баба Тонка“ – Русе на обща стойност 224 557 лв. Дейностите се реализираха и приключиха в рамките на 2023 г.

Отново във връзка с въведените изисквания за открити и закрити спортни площадки по Програма за изграждане и основен ремонт на спортни площадки и физкултурни салони в държавните и общинските училища за периода 2024 – 2027 г. на МОН по Модул 1 и 2 са одобрени за финансиране ОУ „Никола Обретенов“ за изграждане на физкултурен салон и топла връзка – 1 500 000 лв.; ОУ „Олимпи Панов“ за основен ремонт на физкултурен салон – 600 000 лв. По Модул 3 за ремонт на съществуваща спортна площадка са одобрени ОУ „Отец Паисий“ – гр. Мартен – 200 000 лв., ОУ „Св. Св. Кирил и Методи“ – с. Николово; ОУ „Христо Смирненски“ – 100 000 лв., ПГДВА „Йосиф Вондрак“ – 191 421 лв., СУ „Възраждане“ – 300 000 лв. и ОУ „Тома Кърджиев“ – 153 000 лв.

Във връзка с необходимостта от актуализиране на плановете за създаване на условия полудневната организация на учебния ден да се осъществява преди обяд, предвид разпоредбите на §6 (предишен § 4 - ДВ, бр. 43 от 2020 г., в сила от 13.05.2020 г.) от Преходните и заключителни разпоредби на Наредба № 10/01.09.2016 г. за организация на дейностите в училищното образование, поетапно се преминава към едносменен режим на обучение в училищата, в които към 2020 г. обучението се осъществяваше на две смени: „СУ „Христо Ботев“ – Русе, СУ „Васил Лески“ – Русе, ОУ „Иван Вазов“ – Русе ,СУПНЕ „Фридрих Шилер“ – Русе, СУЕЕ „Константин – Кирил Философ“ – Русе и ПГИУ „Елиас Канети“ – Русе. От подадените през 2020 г. актуализирани планове вече успешно в три образователни институции полудневната организация на учебния ден се осъществява преди обяд, както следва: СУПНЕ „Фридрих Шилер“ – Русе – от учебната 2023/2024 г.; ОУ „Иван Вазов“ – от учебната 2022/2023 г. и ПГИУ „Елиас Канети“ – от учебната 2020/2021 г.

В Раздел X „Изисквания към физическата среда в центровете за подкрепа за личностно развитие“ от Наредбата са въведени и изисквания в сградите на детските градини, училищата и центровете за подкрепа за личностно развитие да се осигури достъпна архитектурна среда и физическа среда за обучение на деца и ученици със специални образователни потребности. Центровете за подкрепа за личностно развитие на територията на общината разполагат с подходяща материално-техническа база за реализиране на дейностите по чл. 49 от ЗПУО съгласно изискванията на чл. 52 и сл. от Наредбата.

С Решение № 1368 през 2023 г. Общински съвет – Русе даде съгласие за предоставяне безвъзмездно за управление на „Център за специална образователна подкрепа – Русе“, сграда на ул. „Рига“ № 1, в която след извършване на ремонтните и преустройстевни дейности ще се осъществява социална и образователна дейност за учениците в образователната институция. Сградата е предоставена във връзка с искане на директора на институцията за мотивирана належаща нужда за предоставяне на допълнителен сграден фонд, с оглед тенденцията за увеличаване броя на децата със специални образователни потребности и нуждата от допълнително оборудване.

След 2020 г. ясно се открои и необходимостта от създаване на условия за организиране на дистанционна форма на обучение, във връзка с настъпилата епидемия от COVID-19. С включването си в различни национални програми, училищата на територията на общината умело подобриха техническите и технологичните условия, определени в чл. 59 и 60 от Глава трета „Материални изисквания към дистанционната форма на обучение“ на Наредбата, за провеждане на обучението по начин, който осигурява постигане на компетентностите, заложени в учебните програми по всички учебни предмети или модули от съответния учебен план. Въвежданото през различни периоди извънредно положение показа готовността русенските институции да се справят с непредвидени ситуации и да проявяват гъвкавост за безпроблемно продължаване на обучението.

Чл. 61, ал. 1 от Наредба № 24 от 10 септември 2020г. за физическата среда информационното и библиотечното осигуряване на детските градини, училищата и центровете за подкрепа за личностно развитие цели да даде възможност на децата и учениците да придобият компетентностите, необходими за успешната им личностна и професионална реализация, чрез осигуряване на достъп до информационни ресурси и развитие на умения за търсене и ползване на информация. По Модул 2 на приетата през 2022 г. Общинска образователна програма (2022-2025) се приведоха в изпълнение частично изискванията за информационно осигуряване. В три общински училища – СУЕЕ „Св. Константин-Кирил Философ“ – Русе, ОУ „Никола Обретенов“ – Русе и ОУ „Любен Каравелов“ – Русе, се въведе образователния Модел 1:1, разпространен в цял свят. Сградите на всички училища са технически обезпечени с изградена WiFi мрежа, внедрена е в пълен обем облачна технология в административните процеси във голяма част от училищата и във всички детски градини на територията на общината.. На 100 % от педагогическия персонал и на учениците са създадени профили в облачното пространство на институциите. Реализирани са добри практики в областта на използването на облачните технологии в учебните и административните процеси. Модернизацията на образователната среда се основава на интегрираност и устойчивост на идеята, иновативност на цялостната концепция и проектните решения, използване на нови, ефективни информационни и комуникационни технологии за интерактивно образование, комфорт на физическата среда за обучение, безопасност и достъпност, естетизация на физическата среда за привличането и задържането на децата. По Модул 2 на програмата се осигуриха средства и в ОУ „Св. св. Кирил и Методий“ – с. Николово за съвременно оборудване на кабинета по природни науки (химия, биология, физика, информационни технологии и др.).

По Национална програма „Изграждане на училищна STEM среда“ редица общински училища създадоха модерна и иновативна образователна среда. ОУ „Ангел Кънчев“ – Русе откри Класна стая за креативни дигитални създатели – използвайки интерактивна дъска и компютри, учениците показват по разчупен и креативен начин знанията си за теми от учебния план, една от целите на обучението в класната стая е да получат дигитални компетентности. В ОУ „Васил Априлов“ – Русе функционира STEM център, в който учениците имат богат избор от дейности – учене чрез опити, вземане решения чрез анализ на данни, повишаване на знанията им по STEM предметите и подпомагане на кариерното ориентиране. Комуникационните технологии, които центърът предлага, са ресурс, чрез който учителите да осъществят основната си дейност – децата да могат реално да видят това, което учат и как то да може да намери място в живота им. Изгради се STEM център за Екоиновации в Английска езикова гимназия „Гео Милев“ – Русе с модерно лабораторно оборудване и др. Такъв е изграден и в МГ „Баба Тонка“ – Русе.

Към настоящия момент текат процедурите по одобрение на подалите проектни предложения образователни институции по процедури „Училищна STEM среда“ и „Концепция за STEM среда“ по НПВУ. При реализацията на дейностите процедурата дава възможности STEM центърът може да бъде изграден в едно или няколко помещения или да бъде обособен в рамките на едно помещение, като може да включва и следните примерни зони: „Изследователски лаборатории“, „Класна стая за креативни дигитални създатели“, „Център за млади изследователи (начален етап)“, „Център за технологии в креативните индустрии“, „Център за дигитални създатели“, „Център по природни науки, изследвания и иновации“ и „Учебна работилница (Maker Space)“.

Русе е първият български град, в който за учениците от различни класове е осигурено обучение по роботика, виртуална и добавена реалност. Идеята е продължение на следваните от Община Русе национални политики в изграждането на STEM обучение и дигитализация на образователния процес. Обучението по роботика се осъществява безплатно в съответните училища. Проектът се извършва съвместно с РУ „Ангел Кънчев“ и Центъра за подкрепа и личностно развитие – Център за ученическо техническо и научно творчество (ЦПЛР-ЦУТНТ) Русе.

Част от образователните институции са разположени в сгради, които не са проектирани и изградени със съответното предназначение или чиито сгради са недвижима културна ценност. Това забавя реализирането на предвидените дейности и при необходимост последващите действия ще бъдат съобразени с изискването на § 1, ал. 4 от ПЗР на Наредбата. В тази връзка например в ОУ „Отец Паисий“ – Русе се извърши ремонт на дворното пространство със създаването на модерна спортна площадка в училищния двор. За завършване на цикъла от ремонти в образователната институция, Община Русе е одобрена по Националния план за възстановяване и устойчивост за широкомащабен ремонт на сградата, чието изпълнение предстои в най-кратки срокове. Двете проектни предложения на Община Русе одобрени за финансиране по процедура „Модернизация на образователна среда“ на Плана за възстановяване и устойчивост ще бъдат за инвестиции в прилагането на мерки за енергийна ефективност и достъпна среда в ОУ „Отец Паисий“ – Русе в размер на 2 877 565 лв. и ДГ „Слънце“ – Русе - 1 300 000 лв. Проектът в училището включва основен ремонт на шестте сгради, в т.ч. топлоизолация на стени и покрив, подмяна на дограма, енергоспестяващи мерки за отопление и осветление, и изграждане на достъпна архитектурна среда. За децата ще се изгради и Център за природни науки, изследвания и иновации, който ще осигури приятна среда, стимулираща любознателността им. Планираните дейности в ДГ „Слънце“ – Русе са за ремонт на централната сграда, в която се обучават 128 деца в пет възрастови групи. Както и в училището, тук също ще се внедрят необходимите мерки за повишаване на енергийна ефективност и в допълнение ще се изгради фотоволтаична централа за собствени нужди с инсталационна мощност 50,00 kWp и система за енергиен мониторинг. Подобрен ще бъде и достъпът на лица с увреждания до сградата и вътре в нея.

Предвид всичко гореизложено и във връзка с това, че към момента са изминали малко повече от 3 години от влизането в сила на горепосочената наредба, Ви информираме, че Община Русе активно подкрепя както на местно така и на национално ниво привеждането на физическата среда на общинските образователни институции в съответствие с нормативната уредба, а определеният 10-годишен срок до 2030 г. е реалистичен за изпълнение на предвидените мерки като сме убедени, че съвместната работа на всички ангажирани страни ще доведе до ползотворни резултати в образователната среда. Директорите на образователни институции ще продължават да изпълняват своите функции и да реализират дейността си, спрямо изискванията на нормативната уредба, а Община Русе да оказва необходимото съдействие за това училищата и детските градини да отговарят на всички съвременни изисквания, както към средата за обучение, така и към качеството на предлаганите дейности.

**С уважение,**

**ПЕНЧО МИЛКОВ**

*Кмет на Община Русе*